Martin Lidegaard (RV), 2003-05-22:
Vi har her at gøre med et lovforslag, som man roligt kan sige har været forhandlet grundigt.
Jeg tror, ordførerne kan medgive mig, at der er brugt mange timer og mange dage, og det er også godt, for det er faktisk et lovforslag, der har stor og vital betydning for hele det danske samfund, for udviklingen af vores energimarked, for forsyningssikkerheden, for miljøvenligheden osv. Jeg synes, der er meget, meget stor grund til at glæde
sig i dag, hvor et bredt flertal vil forholde sig positivt til lovforslaget
Det ville have været ulykkeligt, hvis vi var endt med en smal lovgivning på dette område, der kræver investeringer mange år ud i fremtiden, som kræver stabilitet og sikkerhed for investorerne, og hvor vi netop har startet en liberaliseringsproces, som fordrer, at folk ved, hvad de har at forholde sig til.
Selv om det resultat, vi har fået, ikke nødvendigvis er sådan, som det ville have set ud, hvis Det Radikale Venstre havde haft 90 mandater - og jeg kan roligt sige, at sådan ser det ikke ud - synes jeg dog, det er udtryk for et rimeligt kompromis og et udtryk for, at folkestyret har arbejdet seriøst og har haft et højere ønske om at nå et resultat, der er til gavn for Danmark mere end til gavn for de enkelte partier.
Jeg vil gerne takke alle partier og ministeren for, at det er lykkedes.
En af grundene til, at det lykkedes, er jo, at det er en rammeaftale, der er indgået.
Jeg skulle hilse og sige, at endnu er der meget at diskutere, og jeg vil gerne kort sige, hvad Det Radikale Venstre vil lægge vægt på, når vi skal udfylde de rammer, vi er blevet enige om, og som L 162 jo er en del af, om end det ikke er hele aftalen, vi har på bordet i dag. Som der står i aftalen, og som hr. Svend Auken var inde på, lægger lovforslaget op til, at vi skal forsøge at danne et eller to nationale selskaber, der forestår de store net, altså transmissionsnettene på både elsiden og gassiden.
Vi vil også bemyndige et sådant selskab til at overvåge kapaciteten og forsyningssikkerheden på længere sigt, og derfor er det af helt afgørende betydning, hvordan selskabet bliver konstrueret og kommer til at fungere i praksis.
Det Radikale Venstre vil lægge stor vægt på, at der bliver lige vilkår for gas og el, og at der sker en reel adskillelse af netdelen fra produktion og salg.
Men vi vil også lægge vægt på, at den kapacitet og forsyningssikkerhed, vi indarbejder i modellen, tager hensyn til miljødelen på længere sigt. Hvad angår de mindre net, er det jo ikke nogen hemmelighed, at Det Radikale Venstre også gerne havde set dem adskilt for netop at sikre en reel konkurrence og en reel liberalisering og for på tilsvarende måde forhindre, at kommercielle interesser kunne tørre deres udgifter af på forbrugerne.
Vi har fået nogle formuleringer ind i aftalen, der gør, at vi føler os overbevist om, at man vil holde godt øje med det, og jeg kan love, at det vil vi også - dels om forbrugerne alligevel kommer til at betale en ekstraregning, og dels om liberaliseringen fungerer og vi får den reelle konkurrence.
Det sidste punkt, jeg vil nævne, der ligger inden for den aftale, som dette lovforslag er en del af, er den vedvarende energi.
Jeg nævner det, fordi jeg ved, at mange er bekymrede for de midler, vi er blevet enige om at afsætte til vedvarende energi.
Vi vil selvfølgelig arbejde for, at de rent faktisk også går til de nye, spirende teknologier, ikke mindst biogasmasse og sol, og ikke kun til forskning, men også til udvikling og demonstration, så vi får et reelt skub.
Der er heller ingen tvivl om, at vi også her gerne havde set et større beløb, men vi har dog sikret nogle midler et godt stykke ud i fremtiden, og jeg kan love, at vi vil holde øje med, at de også bliver brugt rigtigt.
Med disse ord vil jeg endnu en gang glæde mig over, at vi kan tilslutte os L 162 og de ændringsforslag, der er stillet fra flertallets side.